HU Az Európai Unió Hivatalos Lapja C 239/2

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 239/02

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„PATATA DELL’ALTO VITERBESE”

EK-sz.: IT-PGI-0005-01038-13.09.2012

OFJ ( X ) OEM ( )

1. Elnevezés

„Patata dell’Alto Viterbese”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Patata dell’Alto Viterbese” elnevezés a Solanum tuberosum fajhoz tartozó, a 3. pontban körülírt területen termesztett Monalisa, Ambra, Agata, Vivaldi, Finka, Marabel, Universa, Chopin, Arizona és Agria fajtákból nyert gumó, amely fogyasztásra bocsátásakor az alábbi tulajdonságokkal rendelkezik:

Fizikai tulajdonságok:

— forma: ovális vagy szabályos hosszúkás-ovális,

— méret: 40 és 75 mm közötti,

— héj: sárga, sima,

— gumóhús: sárga,

— ehető rész: legalább 97 %.

A IV. termékcsoportba szánt termék esetén sem formai, sem méretbeli megkötések nincsenek. Az ebbe a csoportba sorolt termék héj nélkül, a piac igényei szerinti formára vágva kerül forgalomba.

Kémiai tulajdonságok (100 g ehető részre),

— nedvességtartalom: 75 és 85 % közötti.

— keményítő: legalább 10 g.

Megengedett minőségi eltérések

A 3 mm-nél nem mélyebb hibák egységesen felületi hibának tekintendők, és nem kerülnek figyelembevételre, kivéve a gumók felületének több mint 15%-át érintő felületi varasodást.

Ezenkívül az összes eladásra szánt kiszerelésben az alábbi minőségi eltérések megengedettek:

— a gumó külső hibái: — éretlen, nem teljesen ép, fonnyadt és deformált gumók: 1 tömegszázalék, — bezöldült gumók: 3 tömegszázalék, — felületi varasodás: 3 tömegszázalék, — mechanikai sérülések: 3 tömegszázalék, — gombás megbetegedések okozta károsodás: 2 tömegszázalék,

— a gumó külső hibái: — vasfoltosság: 3 tömegszázalék, — héj alatti foltok: 5 tömegszázalék, — üreges gumó: 3 tömegszázalék,

— feldolgozási hibák: — rátapadt föld: 1 tömegszázalék, — nem rátapadt föld és más szennyeződések: 0 tömegszázalék.

A megengedett minőségi eltérések semmiképp nem léphetik túl a teljes tömeg 10 %-át; idegen illat és idegen íz egyáltalán nem megengedett.

A IV. termékcsoportba tartozó termék esetén a csomagolt termék foltossága legfeljebb 5 tömegszázalék lehet.

Megengedett méretbeli eltérések

A frissen forgalomba kerülő termék esetén az egy csomagba kerülő gumók számának 5 %-a térhet el bármilyen irányban a meghatározott mérettől.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Patata dell’Alto Viterbese” termesztésének valamennyi szakaszát a 4. pontban meghatározott földrajzi területen kell végezni.

3.6. A szeletelésre, az aprításra, a csomagolásra stb. vonatkozó egyedi szabályok

A termék forgalomba hozható tel quel állapotban, vagy fénytől védve, hűtőraktárakban, 5–8 °C-os hőmérsékleten, valamint 88 és 93 % közötti relatív páratartalmú helyen történő tárolást követően. A gumók legfeljebb 9 hónapig tárolhatók hűtőben.

A burgonya kezelhető gáz alakban lévő csírázásgátló szerrel.

Eljárás a IV: termékcsoport esetén

A burgonyáról vízzel történő lemosással eltávolításra kerül a föld, illetve az esetleges egyéb szennyeződések.

Ezután a mechanikus hámozás, majd az első átválogatás következik, melynek során eltávolításra kerülnek az étkezési célra nem alkalmas gumók, valamint az esetleges egyéb visszamaradt szennyeződések (kövek, más növények stb.).

A termék darabolást követően vagy egész gumóként kerül további feldolgozásra.

A második, kézzel vagy megfelelő gépekkel történő átválogatás után a terméket az oxidáció folyamatának lassítása céljából ózonnal dúsított vízbe helyezik.

Ezután a terméket lemérik, majd élelmiszer-tárolóedényekbe helyezik.

A „Patata dell’Alto Viterbese” terméket az alábbi típusú göngyölegek valamelyikébe kell csomagolni:

— Friss termék: vertbag, girsac-kiszerelés, zacskó és kartondoboz: 1 kg, 1,5 kg, 2 kg, 2,5 kg, 5 kg; háló: 1 kg, 1,5 kg, 2 kg, 2,5 kg; zsák: 2,5 kg, 3 kg, 4 kg, 5 kg, 10 kg; kartondoboz: 5 kg, 10 kg, 12,5 kg, 15 kg, 20 kg, 25 kg; farekesz: 12,5 kg, 15 kg, 18 kg, 20 kg, 25 kg; kosár: 10 kg, 12,5 kg, 15 kg, 20 kg, 25 kg; tálca: 0,5 kg, 0,750 kg, 1 kg; tál: 0,5 kg, 0,750 kg, 1 kg.

— IV. termékcsoport: lezárt átlátszó élelmiszertartó műanyag tasak, védőgázas csomagolással: 0,5 kg, 1,0 kg, 2 kg, 5 kg és 10 kg; lezárt átlátszó élelmiszertartó műanyag tasak, vákuumcsomagolással: 0,5 kg, 1 kg, 1,5 kg, 2 kg, 5 kg, 10 kg; vízbe merített termékkel lezárt, átlátszó élelmiszertartó műanyag tasak: 0,5 kg, 1 kg, 2 kg, 5 kg, 10 kg; vízbe merített termékkel lezárt átlátszó élelmiszertartó vödör: 5 kg és 10 kg.

A gyártósorról lekerülő termék szállítás előtt 3 és 5 °C közötti hőmérsékletű hűtőcellákba kerül.

3.7. A címkézésre vonatkozó egyedi szabályok

A termék csak abban az esetben értékesíthető ömlesztve, ha minden egyes gumót felcímkéznek.

A csomagoláson lévő címkén – a közösségi jelölésen és a hozzá tartozó feliratokon, valamint a törvény előírásainak megfelelő információkon túl – kötelezően fel kell tüntetni a következő információkat: a „Patata dell’Alto Viterbese” megjelölést, amelyet az IGP rövidítés vagy az Indicazione geografica protetta szöveg követ.

Tilos bárminemű, nem kifejezetten előírt minősítés használata.

4. A földrajzi terület tömör meghatározása

Az OFJ előállítási területe az alábbi, Viterbo megyében található településeket foglalja magában: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano és Proceno.

5. Kapcsolat a földrajzi területtel

5.1. A földrajzi terület sajátosságai

A „Patata dell’Alto Viterbese” OFJ előállítási területe a Lazio legészakibb területén, a Bolsena-tó, Umbria és Toscana között elhelyezkedő Viterbo megyében található. A Vulsini vulkáni komplexum területének talaja káliumban gazdag vulkáni eredetű talaj, mikroklímáján érezhető a Bolsena-tó hatása.

A terület talaja határozottan vulkáni eredetű, olyan jellemzőkkel, mint láva- és vulkanikus formációk, agyagos-homokos talajszerkezet, jó vízáteresztő képességgel, kis sűrűséggel. Savas, 5 és 6,5 közötti pH-értékű, magas (600–1 000 ppm) kálium- és mikroelem-tartalommal bíró talajokról van szó, amelyekhez a savas közeget jól tűrő burgonya kiválóan illik.

Az éghajlati viszonyokat – vándorhatásának köszönhetően a „Patata dell’Alto Viterbese” termesztésére kiváló mikroklimatikus feltételeket teremtő – Bolsena-tó nagy medencéje befolyásolja.

A területen az évi átlag csapadékmennyiség 850 és 1 200 mm között alakul, ennek jó része az őszi és tavaszi időszakra koncentrálódik, nyáron pedig szárazság van.

Az évi középhőmérséklet 13,5 és 15,5 °C között változik.

A területre jellemző éghajlati és talajviszonyok egységes voltát a Carta del fitoclima del Lazio (Lazio megye fitoklímájának térképe) is megerősíti, amely egyetlen besorolást ad a „Patata dell’Alto Viterbese” OFJ előállítási területének: Mezaxerikus régió, Termotípus felső dombvidéki (szubmontán), Ombrotípus alacsonyabb, rendkívül csapadékos.

5.2. A termék sajátosságai

A „Patata dell’Alto Viterbese” termék az alábbi jellemzőkkel bír:

a gumóhús színerőssége kizárólag sárga,

a gumóhéj színe egységes, elváltozások nélküli,

íze markáns, kellemes,

rendkívül sokféle gasztronómiai felhasználásra alkalmas.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Patata dell’Alto Viterbese” OFJ tulajdonságait a termesztési terület (talaj, éghajlat, termesztési technika, tartósítás típusa) határozza meg, ezért egyértelműen látszik a „Patata dell’Alto Viterbese” és az előállítási terület közötti kapcsolat.

A termék a talaj kémiai összetételének, pH-értékének, mikroelem-tartalmának és a Bolsena-tó közelségének együttes hatása következtében honosodhatott meg.

Tavasszal (április-májusban) ugyanis a burgonya a kihajtásának és fejlődésének kezdeti szakaszában az OFJ előállítási területén a hőmérséklet 12–14,5 °C körül alakul, ami a növény számára az említett fiziológiai szakaszokban teljességgel optimális. Nyáron a terület hőmérséklete a Bolsena-tó hatásának köszönhetően fokozatosan emelkedik 17 °C-ról a júliusban tapasztalható 24 °C körüli értékre; ez az az időszak, amikor a burgonya teljes biológiai ciklusa befejeződik, és a növény az érési szakaszhoz érkezik. A szénhidrátok és ásványi anyagok a terület optimális éghajlati körülményei között (a 24 °C-nál alacsonyabb hőmérsékleten) nagyobb mértékben átáramlanak a növény gumóiba.

Ami a csapadékot illeti (az évi átlag csapadékmennyiség 800 és 1 200 mm közötti), az augusztusban tapasztalható szárazság és a 30 °C-os csúcshőmérséklet kedvezően hat a növény érésére vagy öregedésére.

Ezenkívül a betakarítás szakaszában tapasztalható szárazság meghatározó a „Patata dell’Alto Viterbese” minőségi jellemzői, úgymint a héj egységes színe és a gumók általános megjelenése szempontjából (az eső kedvez a héj elváltozásainak, amelyen ennek következtében sötét foltok képződnek).

A „Patata dell’Alto Viterbese” jellemzői a környezettel való kölcsönhatásából adódnak. Ennek köszönhető a termék különféle dokumentumok által is igazolt hírneve (szállítólevelek, számlák stb.), amelyek egyben igazolják a termék és a terület egyértelmű történelmi-kulturális-társadalmi összefonódását. A „Patata dell’Alto Viterbese” jelenlétét a területen a XX. század elejétől szakfolyóiratok, fényképek, helyi írók elbeszélései és mozifilmek is dokumentálják. A „Patata dell’Alto Viterbese” hírnevéről napjainkban számos kiadvány, cikk és recept tanúskodik. A legjelentősebbek közül két, a Comunità Montana Alta Tuscia Laziale gondozásában megjelent kiadványt említünk – a „L’alta Tuscia nel Piatto — Guida ai Sapori e ai Saperi dell’ Alta Tuscia” (Alta Tuscia a tányéron – Alta Tuscia ízeinek és tudásának kézikönyve) (2008) és az „I Prodotti Agroalimentari Tipici Dell’alta Tuscia” (Alta Tuscia jellegzetes agrárélelmiszer termékei) (2001) címűt, amelyekben a terület jellegzetes termékeként említett „Patata dell’Alto Viterbese” burgonyának egy külön fejezet jutott, amely ismerteti ízbeli jellemzőit, alkalmazását és a helyi receptekhez történő felhasználását. A „Patata dell’Alto Viterbese” termék az Orvietóban 2004. október 9-én megrendezett „Golosando tra le Specialità della Comunità Montana Alta Tuscia Laziale” (A laziói Alta Tuscia Hegyközség) borászati-gasztronómiai rendezvényen is említésre került. A „Patata dell’Alto Viterbese” terméket Italo Arieti külön fejezetben méltatja „Tuscia a tavola — ricette, curiosità, prodotti tradizioni gastronomiche della provincia di Viterbo” (Tuscia az asztalnál – receptek, érdekességek, gasztronómiai hagyományok Viterbo megyéből) című művében (Primaprint editori in Viterbo VI. kiadás, 2005). Ezenkívül az Informatore agrario című folyóirat a „Patata dell’Alto Viterbese” terméket jellegzetes laziói termékként említi a „Ma quante belle patate … viaggio in Italia tra le patate di grande tradizione” (Mennyi csodás burgonya… utazás a nagy múltú olaszországi burgonyák világában) (2008 november-decemberi szám 22–27. oldal). Kiemelkedőnek bizonyulnak továbbá a – pépes állagának köszönhetően gnocchi-készítéshez ideálisnak mondott – „Patata dell’Alto Viterbese” termékről különféle weboldalakon közzétett utalások.

A terméknek a helyi szokásokban betöltött szerepéről tanúskodik a sagrának nevezett vásárok hagyománya is: az első ízben S. Lorenzo Nuovóban 1977-ben megrendezett Sagra degli Gnocchitól (Gnocchi-vásár) a Sagra della patatáig (Burgonya-vásár), amelynek 1985 óta Grotte di Castro település ad otthont; a rendezvényhelyszínek építésében a helyi lakosok lelkesen részt vállalnak. Fontos megemlíteni a „Patata dell’Alto Viterbese” promócióját is – a helyi termesztők társulásai 2001-ben már ötödik alkalommal rendezték meg a termesztett és a kísérleti fázisban lévő fajtákat bemutató kiállítást. A terület és a termék között fennálló kulturális kapcsolatot hangsúlyozza a burgonya helyi gasztronómiai hagyományok számos receptjéhez való, széles körű felhasználása – ilyen például a nevét a burgonya darabolásának módja után elnyert Minestra con „l'orloge” (leves „órával”), az Alto Viterbese szegényparaszti étele a Pasta e patate (Tészta és burgonya), és a tojás nélkül készített „frittata di patate” (burgonyarántotta).

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

Ez a közigazgatási szerv a „Patata dell’Alto Viterbese” OFJ elismerésére irányuló javaslatnak az Olasz Köztársaság 2012. május 31-i, 126. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (http://www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di produzione all'esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) L. 2. lábjegyzet.